Nog drie ontsnap uit polisieselleArgieffoto Nóg drie verhoorafwagtende gevangenes het uit polisieaanhouding ontsnap, dié keer in KwaZulu-Natal. Kapt. Nqobile Gwala, woordvoerder van die polisie, het gesê die gevangenes het Woensdag uit die Escombe-polisiestasie in Durban se aanhoudingselle ontsnap. “Die polisie is op soek na Nhlakanipho Nunuzana Dubazane (27) wat in aanhouding was vir moord, Lindelani Majola (19) wat in aanhouding was vir huisroof en Mzikayise Khanyile (38) wat in aanhouding was vir moord,” het Gwala gesê. Gwala kon nie onmiddellik bevestig hoe die gevangenes daarin geslaag het om uit aanhouding te ontsnap nie. “Die gevangenes word as gevaarlik beskou en daar word ŉ beroep op die gemeenskap gedoen om die polisie by te staan met inligting oor waar hulle hulself bevind.” Enigiemand met inligting kan die plaaslike polisie of kapt. Vusumuzi Mbatha by 082 411 6790 bel. Maroela Media het vroeër berig 16 verdagtes het op 9 April in ŉ onverwante voorval uit ŉ Johannesburgse gevangenis ontsnap. Die verhoorafwagtende gevangenes het omstreeks 03:00 die betrokke oggend uit die Johannesburgse Medium A-tronk, ontsnap. Twee van die 16 is op 10 April in ŉ skietgeveg in KwaZulu-Natal deur die Valke doodgeskiet en vier ander is intussen in hegtenis geneem. Tien is steeds soek.